Komisijos Reglamentas (EB) Nr. 1614/2002
2002 m. rugsėjo 6 d.
suderinantis su ekonomikos ir technikos plėtra Tarybos reglamentą (EB, Euratomas) Nr. 58/97 ir iš dalies keičiantis Komisijos reglamentus (EB) Nr. 2700/98, (EB) Nr. 2701/98 ir (EB) Nr. 2702/98
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1] su pakeitimais, padarytais Reglamentu (EB, Euratomas) Nr. 410/98 [2], ypač į jo 12 straipsnio i, ii, iii, vii ir viii punktus,
kadangi:
(1) Būtina reguliariai atnaujinti Reglamente (EB, Euratomas) Nr. 58/97 pateiktus rodiklių sąrašus, taip pat šių rodiklių jų suskirstymo lygį, kuris patenkintų dėl ekonominės raidos besikeičiančius poreikius.
(2) Reglamento (EB, Euratomas) Nr. 58/97 nuostatas dėl duomenų rinkimo ir statistinio apdorojimo, rezultatų apdorojimo ir perdavimo reikėtų suderinti su ekonomikos ir technikos raida.
(3) Papildžius kai kuriais svarbiais rodikliais ir panaikinus kitus rodiklius, kuriuos sudėtinga ir brangu rinkti, turėtų pagerėti pusiausvyra tarp sektorių statistikos, ypač tarp pramonės ir paslaugų sektorių statistikos.
(4) Be to, reikėtų 1998 m. gruodžio 17 d. Komisijos reglamentą (EB) Nr. 2700/98 dėl verslo struktūros statistikos rodiklių apibrėžimų [3] papildyti kai kuriais naujais apibrėžimais ir panaikinti arba pakeisti kai kuriuos esamus to reglamento apibrėžimus, kad jie tiksliau atitiktų tam tikras veiklos rūšis.
(5) Sumažinus duomenų serijų suskirstymo pagal dydžio kategorijas lygį, kaip numatyta 1998 m. gruodžio 17 d. Komisijos reglamente (EB) Nr. 2701/98 dėl duomenų, teiktinų rengiant verslo struktūros statistiką, serijų [4], turėtų palengvėti statistinės preivolės ir pagerėti pateikiamos statistinių duomenų kokybė.
(6) Vėlesnių metų duomenų techninį formatą, nustatytą 1998 m. gruodžio 17 d. Komisijos reglamente (EB) Nr. 2702/98 dėl verslo struktūros statistikos teikimo techninio formato [5], reikėtų koreguoti siekiant palengvinti duomenų perdavimą.
(7) Dėl to reikėtų atitinkamai iš dalies pakeisti Reglamentus (EB) Nr. 2700/98, (EB) Nr. 2701/98 ir (EB) Nr. 2702/98.
(8) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB, Euratomas) Nr. 58/97 su ekonomikos ir technikos raida derinamas pagal šio reglamento I priedą.
2 straipsnis
Reglamento (EB) Nr. 2700/98 priedas keičiamas pagal šio reglamento II priedą.
3 straipsnis
Reglamento (EB) Nr. 2701/98 priedas keičiamas pagal šio reglamento III priedą.
4 straipsnis
Reglamento (EB) Nr. 2702/98 priedas keičiamas pagal šio reglamento IV priedą.
5 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas taikomas 2002-ųjų ataskaitinių metų duomenims.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. rugsėjo 6 d.